钦定古今图书集成/方舆汇编/职方典/第1542卷 > 《月潭寺公馆记》王守仁
## 钦定古今图书集成/方舆汇编/职方典/第1542卷 > 《月潭寺公馆记》王守仁

兴隆之南，有岩曰“月潭”，壁立千仞，檐垂数百尺。其上
澒洞玲珑，浮者若云霞，亘者若虹霓，豁若楼殿门阙，
悬若钟鼓竽磬，幨幢缨络，若抟风之鹏，翻隼翔，鹄螭
𧈭之纠蟠，猱猊之骇攫，谲奇变幻，不可具状。而其下
澄潭邃谷，不测之洞，环密回状，乔林秀木，垂荫蔽亏，
鸣瀑青溪，停回引映。天下之山，萃于云、贵，连亘万里，
际天无极。行李之往来，日攀援下上于穷崖绝壑之
间。虽雅有泉石之僻者，一入云贵之途，莫不困踣烦
厌，非复夙好。而惟至于兹岩之下，则又皆洒然开豁，
心洗目醒。虽庸俦俗侣，素不知有山水之游者，亦皆
徘徊顾盼，相与延恋而不忍去。则兹岩之盛，盖不言
可知矣。岩界兴隆、偏桥之间各数十里，行者至是皆
惫困饥悴，宜有休息之所。而岩麓故有寺，附岩之戍
卒官吏与《凡苗彝》犵之种，连属而居者，岁时令节，
皆于是焉。釐祝寺渐芜废，行礼无所。宪副滇南朱君
文瑞按部至是，乐兹岩之胜，悯行李之艰，而从士民
之请也。乃捐赀备材，新其寺于岩之右，以为釐祝之
所。曰：“吾闻为民者顺其心而趋之善。今苗彝之人知
有尊君亲上之礼，而憾于弗伸也，吾从而利导之，不
亦可乎？”则又因寺之故材与址，架楼三楹，以为部使
者休息之馆。曰：“吾闻为政者，因势之所便而成之，故
事适而民逸。今旅无所舍，而使者之出，师行百里，饥
不得食，劳不得息。吾图其可久而两利之，不亦可乎！”
使游僧正观任其劳，指挥狄远度其工，千户某某相
其役，远近之施舍来助者，欣然而集，不两月而工告
毕。自是饥者有所炊，劳者有所休游，观者有所舍釐，
祝者有所瞻依，以为竭忠效诚之地，而兹岩之奇若
增而益胜也。正观将记其事于石，适予过而请焉。予
惟君子之政，不必专于法，要在宜于人；君子之教，不
必泥于古，要在入于善。是举也，盖得之矣。况当法网
严密之时，众方喘息忧危，动虞牵触，而乃能“从容于
山水泉石之好，行其心之所不愧者，而无求免于俗
焉。”斯岂非见外之轻而中有定者，能若是乎？是诚不
可以不志也已。寺始于戍卒周斋公，成于游僧德彬，
治于指挥刘瑄、常智、李胜，及其属王威、韩俭之徒，至
是凡三葺。而公馆之建，则自今日始。